Schweizer-onnie dankbaar vir ‘ondersteuningspad’Dr. Dirk Hermann, bestuurshoof van Solidariteit, en Elana Barkhuizen in die hof. Foto: Twitter via @solidariteit “Ek vind dit moeilik om my emosies te verwoord. Ek is net vol dankbaarheid en blydskap en ŉ wete dat geregtigheid geskied het. Dit is ongelooflik, ek sukkel om dit in woorde te beskryf.” Só het Elana Barkhuizen, ŉ onderwyseres van Laerskool Schweizer-Reneke, Donderdag buite die arbeidshof in Johannesburg gesê nadat haar onlangse skorsing deur die hof ter syde gestel is. Solidariteit het vandag ŉ dringende aansoek voor die hof gebring om Barkhuizen se skorsing met onmiddellike effek ter syde te stel nadat sy vroeër oor ŉ omstrede foto van ŉ gr. R-klas geskors is. Regter Connie Prinsloo het beslis Barkhuizen se skorsing was onwettig aangesien sy nie deur die departement van onderwys in diens geneem is nie en dus nie deur die LUR geskors kon word nie. Prinsloo het ook beslis die korrekte proses is nie gevolg toe Barkhuizen geskors is nie en dat daar geen werklike gronde was wat haar skorsing regverdig het nie. Volgens Prinsloo se beslissing kan Barkhuizen reeds môre terugkeer skool toe. Dr. Dirk Hermann, bestuurshoof van Solidariteit, sê dit is egter nie nou duidelik presies wanneer Barkhuizen sal terugkeer nie. “Ons sal eers met die beheerliggaam gesels en saam besluit wanneer sy sal terugkeer,” sê Hermann. Barkhuizen sê wel sy is opgewonde om terug te keer en sien veral uit om die leerders in haar klas te sien. “Ek kan nie wag om my kinders [leerders] te sien en hulle elkeen ŉ stywe druk te gee nie. Ek is net so opgewonde om my gesin ook te sien, want ek het hulle nou vir ŉ lang ruk nie gesien nie,” sê sy. Hermann voeg by dat Barkhuizen se opgewondenheid om terug te keer aanduidend is van haar passie vir die onderwys en liefde vir die leerders wat sy onderrig. “Sy is net ŉ juffrou wat wil skoolgee, ŉ juffrou wat omgee oor die kinders in haar klas. Dit is duidelik.” Dr. Dirk Hermann, bestuurshoof van Solidariteit, en Elana Barkhuizen in die hof. Foto: Twitter via @solidariteit Hoewel Barkhuizen graag die negatiewe gebeure agter haar wil sit, besef sy dat ŉ groter kwessie hier ter sprake is en ŉ groter les uit die gebeure te leer is. “Dit gaan nie net oor die politieke deel hiervan nie, maar oor elke onderwyser en elke kind wat van ŉ spesiale eerste skooldag ontneem is. “Hierdie is nie net oor my nie, maar dit is vir elke onderwyser wat moet weet wat hul regte is. Die les hier is dat magspersone ook nie die reëls mag breek nie. Ons almal bly by die reëls, ongeag wie jy is,” sê sy. Sy het haar dank uitgespreek teenoor haar familie, vriende en Solidariteit, asook elke persoon wat haar in hierdie moeilike tyd bygestaan het. “Ek het die boodskappe en ondersteuning op sosiale media gesien en ek wens ek kon op elke liewe boodskap reageer en dankie sê, maar daar was net te veel. Ek het so ver moontlik elke boodskap probeer lees en elkeen het vir my so baie beteken. Dit was net ŉ ongelooflike pad van ondersteuning, van mense wat by my gestaan het en my sterk gehou het. Ek kan net dankie sê.” Sello Lehari, LUR vir onderwys in Noordwes, het vroeër gesê hy sal wag tot die arbeidshof uitspraak gelewer het voor hy sal besluit oor moontlik verdere stappe teen ander personeel by Laerskool Schweizer-Reneke. Hermann sê hy doen ŉ beroep op Lehari om nie met verdere stappe teen ander onderwysers voort te gaan nie. “Die skade wat hy reeds berokken het, is genoeg. Dit is tyd dat hy ŉ verskoning aan al die betrokke rolspelers wat in dié proses seergekry het, bied. ŉ Volwasse politikus sal eerder die kwessie tot ŉ einde bring as om dit voort te sit,” het hy gesê.